Resolution vedtaget af Rådet og repræsentanterne for medlemsstaternes regeringer, forsamlet i Rådet,

af 14. december 2000

om social inddragelse af unge

(2000/C 374/04)

RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

som tager følgende i betragtning:

(1) Ifølge artikel 2 i traktaten om oprettelse af Det Europæiske Fællesskab har Fællesskabet til opgave i Fællesskabet som helhed at fremme en harmonisk, afbalanceret og bæredygtig udvikling af den økonomiske virksomhed, et højt beskæftigelsesniveau, et højt socialt beskyttelsesniveau samt højnelse af levestandarden og livskvaliteten.

(2) Følge traktatens artikel 136 har Fællesskabet og medlemsstaterne bl.a. som mål at fremme beskæftigelsen, forbedre leve- og arbejdsvilkårene og bekæmpe social udstødelse.

(3) Ifølge traktatens artikel 149 skal målet for Fællesskabets indsats bl.a. være at tilskynde til udvikling af udvekslingen af unge og ungdomsledere.

(4) Lissabon-erklæringen om ungdomspolitikker og -programmer fastlægger retningslinjerne for udviklingen i ungdomspolitikken, navnlig på områderne uddannelse, beskæftigelse, medbestemmelse og sundhed.(1).

(5) Europa-Parlamentet og Rådet har ved afgørelse nr. 253/2000/EF af 24. januar 2000 om iværksættelse af anden fase af Fællesskabets handlingsprogram for almen uddannelse "Socrates"(2) og afgørelse nr. 1031/2000/EF af 13. april 2000 om oprettelse af EF-handlingsprogrammet for unge(3), samt Rådet ved afgørelse 1999/382/EF af 26. april 1999 om iværksættelse af anden fase af Fællesskabets handlingsprogram for erhvervsuddannelse "Leonardo da Vinci"(4), fastlagt EF-handlingsprogrammer, der bidrager til opbygningen af et kundskabernes Europa, der er åbent for alle.

(6) Den 8. februar 1999 vedtog Rådet og ministrene med ansvar for ungdomsspørgsmål en resolution om unges medbestemmelse, som fokuserer på spørgsmålet om unges integration i det sociale, politiske, kulturelle og økonomiske livs institutioner.

(7) Rådet (ungdom) nåede på samlingen den 23. november 1999 frem til retningslinjer om en tilgang på tværs af sektorerne til spørgsmålene om ungdom og en politik, der bygger på de unges deltagelse; disse retningslinjer skal give inspiration til samarbejdspolitikken på ungdomsområdet.

(8) Det Europæiske Råd fastlagde på mødet den 23. og 24. marts 2000 i Lissabon et strategisk mål for Den Europæiske Union, der kombinerer økonomiske og sociale fremskridt. For at gennemføre dette mål anbefalede Det Europæiske Råd en åben koordinationsmetode og opfordrede til, at der udarbejdes passende mål med hensyn til bekæmpelse af fattigdom og social udstødelse; disse mål skulle godkendes inden årets udgang; Det Europæiske Råd understregede samtidig, at den bedste sikring mod social udstødelse er et job, og at forbedring af kvalifikationsniveauet, livslang uddannelse, frivilligt arbejde samt adgang til viden spiller en vigtig rolle i bekæmpelsen af social udstødelse.

(9) Kommissionen har vedtaget en meddelelse om en social- og arbejdsmarkedspolitisk dagsorden med henblik på Det Europæiske Råd i Nice og med udgangspunkt i en erkendelse af, at der er et samspil mellem den økonomiske politik, social- og arbejdsmarkedspolitikken samt beskæftigelsespolitikken,

ER AF DEN OPFATTELSE, at Europas opbygning kun kan lykkes, hvis de unge inddrages i processen,

ERKLÆRER, at de unge med alle deres erfaringer og kvalifikationer og evner til at forholde sig kritisk til tingene i højere grad bør inddrages i de politikker, som vedrører dem. På samme måde skal de sociale og institutionelle aktører, som beskæftiger sig med unge, kunne udtale sig og komme med bidrag til en samarbejdspolitik på ungdomsområdet,

MENER, at udveksling af unge i Europa bidrager dels til at bevidstgøre dem om Europa, fordi det bliver mere konkret for dem, dels til at give dem en bedre forståelse for Europas kulturelle mangfoldighed og de grundlæggende europæiske værdier, der baserer sig på kampen for respekt for menneskerettighederne og mod racisme, antisemitisme, fremmedhad og andre former for forskelsbehandling, og til at styrke deres solidaritetsfølelse samt udvikle deres initiativrigdom,

FASTSLÅR, at de unge, især de mest sårbare, er særlig udsat for social, politisk og kulturel udstødelse,

UNDERSTREGER de problemer, mange unge har med at blive uafhængige, at blive socialt integreret og at vinde fodfæste på arbejdsmarkedet,

UDTRYKKER TILFREDSHED med de aktioner, der er gennemført som led i Luxembourg-processen ved hjælp af beskæftigelsesretningslinjerne, og med initiativet fra Det Europæiske Råd i Lissabon vedrørende et EF-handlingsprogram til bekæmpelse af social udstødelse, der hver på deres område bidrager til social inddragelse af unge,

TILSKYNDER EF-institutionerne og medlemsstaterne til under overholdelse af nærhedsprincippet og i forlængelse af Det Europæiske Råds møde i Lissabon at tage initiativer til samarbejde på europæisk plan kombineret med nationale og i givet fald regionale og lokale politikker, der fokuserer på de unge,

og OPFORDRER på baggrund heraf Kommissionen og medlemsstaterne til hver på deres respektive kompetenceområder:

i) at prioritere en forbedring af de unges sociale og økonomiske situation, social inddragelse af unge og forebyggelse og bekæmpelse af unges udstødelse højt i alle relevante EU-politikker

ii) at fremme, at et differentieret ungt publikum får bred adgang til initiativer og programmer i Fællesskabet og i medlemsstaterne, som er beregnet på dem, navnlig inden for mobilitet

iii) at undersøge mulighederne for fælles arbejdsmål med henblik på:

- at udvikle betingelserne for fuld og hel deltagelse i det økonomiske og sociale liv for alle unge, der opholder sig lovligt i en medlemsstat (levestandard, livskvalitet, beskæftigelse, uddannelse, bolig, sundhed, kultur, sport og fritidsaktiviteter)

- at bekæmpe forskelsbehandling af unge, hvad enten denne skyldes køn, race eller etnisk oprindelse, religion eller tro, handicap, alder eller seksuel orientering

- at forebygge voldsomme ændringer i levevilkårene, der kan føre til marginalisering, og risici for udstødelse, navnlig ved at udvikle de unges evne til integration på arbejdsmarkedet og ved at fremme politikker, som sikrer, at ingen holdes uden for videnssamfundet

- at medvirke til, at institutionelle, sociale og økonomiske aktører kommer til at deltage aktivt i den sociale inddragelse af unge

- at fremme unges deltagelse i udformningen af de politikker, der vedrører dem

iv) at udbygge udvekslingen af oplysninger og god praksis vedrørende bekæmpelse af unges sociale udstødelse,

OPFORDRER medlemsstaterne til:

a) at fremme foranstaltninger mod udstødelse, arbejdsløshed og usikre forhold for unge og at øge mulighederne for at komme tilbage i uddannelse for dem, der er blevet udelukket fra uddannelses- og erhvervsuddannelsessystemet

b) at fremme adgang og tilbagevenden til arbejdsmarkedet for de unge, der har de største problemer med at blive integreret på arbejdsmarkedet

c) at udvikle støtteforanstaltninger, der giver unge mulighed for at veksle mellem arbejdsperioder og uddannelsesperioder

d) at bekæmpe forskelsbehandling af unge på arbejdsmarkedet, især med hensyn til adgangen til arbejde og ansættelsesforholdene

e) at fremme adgangen til en kvalitetsuddannelse, og at iværksætte støtteforanstaltninger for unge med særlige vanskeligheder og, inden for rammerne af retningslinjerne for beskæftigelsespolitikken, for unge, der tidligt går ud af skolen

f) at fremme unges adgang til oplysninger og sørge for, at unge ikke udelukkes fra den nye vidensteknologi, men kan anvende den på kompetent måde

g) at fremme unges adgang til at få og beholde en bolig

h) at styrke strukturer, der kan modtage og støtte unge, som må forlade deres familie, fordi de er eller kan risikere at blive udsat for vold

i) at tilstræbe et højt sundhedsbeskyttelsesniveau for unge og at gennemføre forebyggende foranstaltninger på sundhedsområdet og oplyse dels om prævention og seksualitet under hensyn til deres særlige behov og kravet om fortrolighed, dels om stofmisbrug

j) at udvikle sports- og kulturaktiviteter samt andre stimulerende fritidsaktiviteter, der henvender sig til unge, navnlig ved at fremme anvendelse af prispolitiske incitamenter

k) at støtte ikke-statslige organisationer og sammenslutninger, som er aktive på ungdomsområdet, både hvad angår deres indsats over for de unge, og de muligheder de giver de unge for at deltage aktivt i det civile liv

l) at udvikle information, der er tilpasset de unge, og navnlig gennem medvirken af kvalificeret personale

m) at skabe forudsætningerne for, at unge inddrages i beslutninger, der vedrører dem.

ØNSKER, AT DENNE RESOLUTION bidrager til udviklingen af en samarbejdspolitik på ungdomsområdet, navnlig ved fastlæggelse af fælles arbejdsmål, og at den tages i betragtning i forbindelse med fastlæggelsen af og arbejdet med mål med hensyn til bekæmpelse af fattigdom og social udstødelse.

(1) Erklæringen blev vedtaget på verdenskonferencen for ministrene for ungdomsspørgsmål i august 1998 i Lissabon.

(2) EFT L 28 af 3.2.2000, s. 1.

(3) EFT L 117 af 18.5.2000, s. 1.

(4) EFT L 146 af 11.6.1999, s. 33.